Pa en seun vir goue hangertjie geskietArgieffoto (Foto: imgkid.com) ŉ Pa en sy 20-jarige seun is Maandag in die vroeë oggendure in hul huis in Ficksburg in die Vrystaat in die bolyf geskiet. Kapt. Phumelelo Dhlamini, polisiewoordvoerder, het aan Maroela Media gesê die voorval het omstreeks 03:30 by die slagoffers se huis in Erweeweg plaasgevind. Na wat verneem word het die pa ŉ geraas in die huis gehoor. Hy en sy seun het gaan ondersoek instel toe daar skielik op hulle losgebrand is. Dhlamini het gesê voorlopige ondersoek dui daarop dat daar een beweerde rower in die huis was. Die verdagte het glo slegs met ŉ goue hangertjie gevlug en is steeds soek. Russel Meiring, woordvoerder van ER24, het gesê lede van die gemeenskap het die twee slagoffers na ŉ nabygeleë hospitaal geneem waar personeel van die hospitaal en ER24 hulle bygestaan het. “Die pa het ŉ koeëlwond aan sy bors opgedoen en sy seun is in sy maag geskiet. Albei is by die hospitaal gestabiliseer waarna hulle oorgeplaas is na Mediclinic Hoogland vir verdere behandeling,” het Meiring gesê. Die polisie ondersoek ŉ saak van poging tot moord en huisroof. Mense met inligting wat die polisie in hul ondersoek kan bystaan, word versoek om die polisie te bel by 08600 10111.